นายกรัฐมนตรี เปิดเผย ครม.อนุมัติเงินกู้เพื่อเป็นค่าใช้จ่ายในอุปกรณ์ทางการแพทย์ รองรับสถานการณ์โควิด-19
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยว่า คณะรัฐมนตรีมีมติอนุมัติเงินกู้เพื่อเป็นค่าใช้จ่ายในอุปกรณ์ทางการแพทย์ สำหรับใช้บริการตรวจคัดกรองและดูแลรักษาผู้ป่วยโควิด เช่น ชุดตรวจโควิดแบบพกพา เครื่องวัดปริมาณออกซิเจนในเลือด เครื่องช่วยหายใจ รถพยาบาล อุปกรณ์ช่วยชีวิตขั้นสูง ซึ่งเป็นพระมหากรุณาธิคุณที่พระบาทสมเด็จพระเจ้าอยู่หัวได้ทรงพระราชทานอุปกรณ์ทางแพทย์ รวมถึงภาคเอกชนที่ได้บริจาคด้วย นอกจากนี้สถานการณ์เงินกู้ 1 ล้านล้านบาทในปัจจุบันได้อนุมัติไปแล้ว 9.84 แสนล้านบาท เบิกจ่ายไปแล้วร้อยละ 73 เหลือเงินกู้ประมาณ 1.5 หมื่นล้านบาท ซึ่งจำเป็นต้องเก็บไว้สำรองเพื่อลดค่าน้ำค่าไฟให้กับประชาชนต่อไปด้วยนายกรัฐมนตรี ยังกล่าวว่า เมื่อวานนี้เป็นวันเริ่มต้นโครงการจับคู่กู้เงิน ซึ่งเป็นมาตรการที่ช่วยเหลือผู้ประกอบการร้านอาหารและภัตตาคาร 1.2 แสนแห่งทั่วประเทศ เพื่อให้เข้าถึงสินเชื่อซอฟต์โลน ในการปล่อยเงินกู้ ดอกเบี้ยต่ำ เพื่อช่วยให้ร้านอาหารสามารถดำเนินธุรกิจต่อไปได้ โดยไม่ต้องปิดกิจการ หรือเลิกจ้างพนักงานส่วนกรณีที่ธนาคารได้อัพเดตแอปพลิเคชันเป๋าตัง เวอร์ชันล่าสุด โดยกำหนดให้ผู้ใช้งาน “เลือก”ให้ความยินยอมเกี่ยวกับข้อมูลส่วนบุคคล นายกรัฐมนตรี กล่าวว่า ได้มอบหมายให้กระทรวงการคลังได้ชี้แจงและขอให้พิจารณาอย่างรอบคอบนายกรัฐมนตรี ยังกล่าวถึงเศรษฐกิจภาพรวมในระดับมหภาคว่ายังดีอยู่ โดยเฉพาะในส่วนของการส่งออกที่มากขึ้นและสถานการณ์เศรษฐกิจในหลายประเทศก็เริ่มฟื้นฟูขึ้น ในส่วนของไทยต้องเดินหน้าไปสู่เป้าหมายที่ท้าทายว่า ทำอย่างไรให้เศรษฐกิจเดินหน้าได้ ซึ่งวันนี้ยังจำเป็นต้องพึ่งพาเศรษฐกิจตามแนวชายแดน ซึ่งตั้งเป้าไว้ 1 ล้านล้านบาท